ไทยเตรียมพร้อม จัดเทศกาลภาพยนตร์อาเซียนแห่งกรุงเทพมหานคร ครั้งที่ 7 ภายใต้มาตรการโควิด-19 หวังขยายตลาด
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ร่วมมือกับสมาพันธ์สมาคมภาพยนตร์แห่งชาติ เตรียมจัดงานเทศกาลภาพยนตร์อาเซียนแห่งกรุงเทพมหานคร 2564 ในเดือนกันยายนนี้ โดยคัดเลือกภาพยนตร์จากประเทศสมาชิกอาเซียนและทวีปเอเชีย จำนวน 12 เรื่อง จัดฉายเรื่องละ 2 รอบ และฉายภาพยนตร์อาเซียนทรงคุณค่า จัดโดยหอภาพยนตร์ (องค์การมหาชน) รวมทั้งภาพยนตร์สั้นอาเซียนที่ชนะการประกวดรางวัลจัดฉาย 3 เรื่อง ณ โรงภาพยนตร์ เอส เอฟ เวิล์ด ซีเนม่า ศูนย์การค้าเซ็นทรัลเวิลด์ และโรงภาพยนตร์ พารากอน ซีนีเพล็กซ์ ศูนย์การค้าสยามพารากอน กิจกรรมประกวดภาพยนตร์สั้นอาเซียน เปิดรับสมัครผลงานภาพยนตร์สั้นที่สร้างในภูมิภาคเอเชียตะวันออกเฉียงใต้ โดยผู้กำกับจากภูมิภาคอาเซียนความยาวไม่เกิน 30 นาที สร้างขึ้นหลังจากวันที่ 1 มิถุนายน 2563 และยังไม่เคยออกฉายในประเทศไทย การประกวดโครงการภาพยนตร์อาเซียนขนาดยาว โดยผู้กำกับและโปรดิวเซอร์จะได้เข้าร่วมอบรมพิเศษออนไลน์ด้านการนำเสนอโครงการกับผู้เชี่ยวชาญระดับนานาชาติ และการสัมมนาด้านภาพยนตร์และวีดิทัศน์ไทยจากวิกฤติโควิด-19 เชิญชวนผู้ผลิตภาพยนตร์ทั่วภูมิภาคเอเชียตะวันออกเฉียงใต้ เข้าร่วมกิจกรรมสิ้นสุดการรับสมัครในวันที่ 31 กรกฎาคมนี้ สำหรับงานเทศกาลภาพยนตร์อาเซียนแห่งกรุงเทพมหานครมีขึ้นตั้งแต่ปี 2558 และจัดต่อเนื่องมาเป็นปีที่ 7 ช่วยส่งเสริมความสัมพันธ์ทางวัฒนธรรมและความร่วมมือด้านอุตสาหกรรมภาพยนตร์ของชาติสมาชิกอาเซียนและระดับนานาชาติ ทั้งนี้ ได้กำชับให้ทุกกิจกรรมปฏิบัติตามมาตรการป้องกันการแพร่ระบาดของโรคโควิด-19 อย่างเคร่งครัด